Man kritiek ná vuiste klap buite restaurantDie toneel buite die restaurant. (Foto: ER24) ŉ Man het ernstige beserings opgedoen toe hy Vrydag in die vroeë oggendure glo deur drie mans buite ŉ restaurant in Vanderbijlpark in Gauteng aangerand is. Verskeie motors is ook tydens dié voorval beskadig. Sers. Getrude Makhale, woordvoerder van die polisie, het aan Maroela Media gesê dat ŉ bakleiery tussen vier mans omstreeks 02:15 in die restaurant ontstaan het waarna twee van die vier na hulle voertuig buite in die parkeerarea gestap het. Die ander twee mans het hulle glo agterna gesit waarna ŉ vuisgeveg in die parkeerarea ontstaan het. Een van die mans het ernstige beserings in die onderonsie opgedoen. “Hy het gevlug vir sy lewe terwyl die ander drie in ŉ motor geklim het. Dit is toé dat hulle sewe motors in die parkeerarea gestamp het,” vertel Makhale. Die polisie is na die toneel ontbied. Twee van die mans, in hul vroeë 20’s, is op die toneel in hegtenis geneem. Die derde man het op die vlug geslaan. “Dit is nie duidelik of hy die een is wat bestuur het en al die motors gestamp het nie,” het Makhale gesê. Russel Meiring, woordvoerder van ER24, het gesê nooddienste is omstreeks 02:20 na die toneel in Hendrik van Eckweg ontbied. By hul aankoms op die toneel het hulle twee petroljoggies aangetref wat ŉ man op die sypaadjie probeer help het. Die man, vermoedelik in sy 30’s, het ernstige beserings opgedoen en was in ŉ kritieke toestand. Die man is op die toneel behandel waarna hy na ŉ hospitaal gehaas is, het Meiring gesê. Nog twee mans op die toneel het ligte beserings opgedoen. Dié mans het mediese behandeling van die hand gewys en is aan die toepaslike owerhede oorgegee, het hy gesê. Die polisie ondersoek ŉ saak van kwaadwillige beskadiging van eiendom. Volgens Makhale het niemand nog na vore gekom om ŉ saak van aanranding by die polisie aanhangig te maak nie.